**ОТЧЕТ**

**по изпълнението на Националната програма „Цифрова България 2025“**

**и пътната карта към нея към декември 2021 г.**

Настоящият отчет дава информация за изпълнението на програмата и мерките към нея, както и статистически данни за 2021 г. от Националния статистически институт (НСИ) и други национални статистически изследвания, дадени в приложения. Разглежда се накратко и потенциала на ИКТ сектора в България за икономически растеж, както и рамката на новата европейска цифрова политика до 2030 г.

# Справка и обобщени изводи от изпълнението на Националната програма „Цифрова България 2025“ и пътната карта към нея към декември 2021 г.

Изпълнението на мерките от Пътната карта към Националната програма „Цифрова България 2025“ се отчита с натрупване. Някои от изпълнените мерки към декември 2021 г. може да са имали отложени срокове във времето. Новите мерки може да са вече в процес на изпълнение.

**Обобщени** **изводи и важни статистически маркери**:

* Най-много мерки са изпълнени в приоритет 3: Повишаване на цифровите компетентности и умения и приоритет 4: Осигуряване на ефективни и висококачествени публични електронни услуги за бизнеса, гражданите и държавното управление
* Отпадането на мерки или удължаването на срока на някои от мерките се дължи на липса на финансиране, структурни промени, актуализация на стратегически документи, епидемиологична обстановка или административни причини
* Процентът на хората, които никога не са използвали интернет у нас все още е висок – 17% при 20,9 % за 2020 година, въпреки че 83.5% от домакинствата в България имат достъп до интернет в домовете си през 2021 г., което е с 4.6 процентни пункта повече в сравнение с предходната година
* Сравнително висок процент (96.7%) от домакинствата с деца ползват интернет
* Рязко се е увеличило ежедневното ползване на интернет от всички възрастови групи
* Значително увеличение имат и продажбите на стоки и услуги по интернет от страна на предприятията
* Все още е малък процентът на хората, които използват интернет за взаимодействие с органите на държавната и местната власт (26.6%)
* Предприятията все още срещат трудности при намирането на квалифициран персонал, за да осъществяват иновации и да се разрастват
* Използването на изкуствен интелект е по-широко разпространено от средното за ЕС
* България достига едва 59 % при цялостното разпространение на широколентовия достъп до интернет сред домакинствата с абонамент (средна стойност за ЕС: 77 %), като също така изостава при разпространението на фиксиран широколентов достъп до интернет със скорост поне 100 Mbps (15 %, при средно 34 % за ЕС).

# Мониторинг - Индекс за навлизането на цифровите технологии в икономиката и обществото (DESI)

 <https://ec.europa.eu/commission/presscorner/detail/bg/QANDA_21_5483>

Европейската комисия (ЕК) следи напредъка на държавите членки в областта на цифровите технологии и публикува годишни доклади за индекса за навлизането на цифровите технологии в икономиката и обществото (DESI) от 2014 г. насам. Всяка година в докладите относно DESI се включват профили на отделните държави, които помагат на държавите членки да идентифицират области, в които са необходими приоритетни действия, и тематични глави, в които се предоставя анализ на равнище ЕС в ключови области на цифровата политика.

През 2021 г. ЕК извърши корекции в DESI, за да бъдат отразени двете основни политически инициативи, които ще окажат въздействие върху цифровата трансформация в ЕС през следващите години - Механизма за възстановяване и устойчивост и Цифровия компас на цифровото десетилетие. За да приведе DESI в съответствие с четирите основни точки и с целите по Цифровия компас, да подобри методиката и да вземе предвид най-новите технологични постижения и промени в политиките, ЕК направи редица промени в изданието на DESI за 2021 г. Показателите сега са структурирани около четирите основни области в Цифровия компас, заменяйки предишната структура от пет измерения. С 11 от показателите на DESI за 2021 г. се измерват цели, заложени в Цифровия компас. В бъдеще DESI ще се синхронизира още по-тясно с Цифровия компас, за да се гарантира, че в докладите се обсъждат всички цели.

DESI вече включва показател за измерване на равнището на подкрепа, което възприетите информационни и комуникационни технологии са осигурили на дружествата при предприемането на по-екологосъобразни мерки (ИКТ за екологична устойчивост), както и възприемането на гигабитови услуги в допълнение към процента на дружествата, предлагащи обучение по ИКТ и използващи електронно фактуриране. Резултатите и класирането съобразно DESI за предходни години бяха преизчислени за всички държави, за да се отразят промените в избора на показатели и корекциите, извършени в основните данни.

|  |  |  |
| --- | --- | --- |
|  **индекс**  |  **България** | **ЕС** |
|  DESI | място | резултат | резултат |
| DESI 2021 | 26 | 36,8 | 50,7 |
| DESI 2020 | 28 | 36,4 | 52,6 |
| DESI 2019 | 28 | 33,8 | 49,4 |
| DESI 2018 | 27 | 33,5 | 46,5 |



**България се нарежда на 26-о място (заедно с Гърция) сред 27-те държави — членки на ЕС в класирането съобразно Индекса на Европейската комисия за навлизането на цифровите технологии в икономиката и обществото (DESI) за 2021 г.** По отношение на човешкия капитал равнището на България все още е сред най-ниските в ЕС. Лицата, които притежават поне основни цифрови умения, възлизат на 29 % от населението на България на възраст от 16 до 74 години в сравнение със средно 56 % за ЕС. Предприятията все още срещат трудности при намирането на квалифициран персонал, за да осъществяват иновации и да се разрастват. Що се отнася до свързаността, България достига едва 59 % при цялостното разпространение на широколентовия достъп до интернет сред домакинствата с абонамент (средна стойност за ЕС: 77 %), като също така изостава при разпространението на фиксиран широколентов достъп до интернет със скорост поне 100 Mbps (15 %, при средно 34 % за ЕС). При мобилния широколентов достъп има висока степен на покритие с 4G мрежи, но покритието с 5G мрежи е 0 % за 2020 г. в сравнение със средно 14 % за ЕС. Разпространението на мобилен широколентов достъп до интернет все още е ниско — 63 % (при средно 71 % за ЕС). Наскоро приключилият търг за 5G мрежи е важна стъпка към постигане на своевременно внедряване на 5G, въпреки че все още липсва достатъчен радиочестотен спектър в определени обхвати. В резултат от търга беше постигнато значително подобрение в сравнение с 2020 г.: готовността за навлизане на 5G сега е 20,55 % при средно 39 % за ЕС. По отношение на интегрирането на цифровите технологии от страна на предприятията в България картината е смесена. Държавата инвестира в научни изследвания и цифрова инфраструктура, но тяхното въздействие би се увеличило, ако повече предприятия бъдат насърчавани да ги използват. Освен това, интензивното информиране за това как новата инфраструктура може да помогне на МСП да се цифровизират и да повишат равнището на уменията си може да има положително въздействие. **Използването на изкуствен интелект е по-широко разпространено от средното за ЕС**. От друга страна повечето МСП все още не извършват електронна търговия: 8 % от българските МСП извършват продажби онлайн, 3 % от МСП реализират трансгранични продажби, а 8 % от оборота е от онлайн сегмента (тези стойности са приблизително наполовина на съответните средни стойности за ЕС). По отношение на цифровата публична администрация остарялата правна уредба продължава да е основна пречка. Потребителите на услуги на електронното управление съставляват едва 36 % от потребителите на интернет (средно за ЕС: 64 %), а цифровите обществени услуги за гражданите са с резултат 57 от 100 (средно за ЕС: 75). Независимо от това цифровите обществени услуги за предприятията и използването на отворени данни от публичните администрации са малко над средното за ЕС. Националната стратегия в тази област и дейността на Държавна агенция „Електронно управление“ доведоха до обещаващи подобрения. Бяха предприети редица действия за работа с хората, с цел да се насърчи използването на услугите на електронното управление (с подкрепата на фондовете на ЕС). Все още има забавяния в прилагането на електронна идентификация и електронния подпис, въпреки че се предлагат и други начини за идентификация. Беше дадено предимство на системите за подпомагане на решенията в областта на електронното здравеопазване, за да се подкрепят процесите на администриране в здравеопазването и кампанията за ваксинация срещу COVID-19.





# ИКТ като ключов фактор за икономически растеж

В България има 80% експортно ориентиран зрял софтуерен сектор, който прави 10% от БВП с над 100К работници и служители през 2021г. и повече от 13000 ИКТ компании.

България вече е регионален център за ИКТ, водеща база за научноизследователска и развойна дейност на софтуерни и ИТ компании , и българските компании стават световни играчи с глобална научноизследователска и развойна дейност и бързо растящо стратегическо присъствие.

Конкурентни предимства на България, за да инвестират в нея глобалните ИКТ лидери и държави са талантите, екипите, работата, стратегическото местоположение и политическата стабилност, традициите в сектора на ИКТ и жизнеспособната екосистема, разработената мрежа и инфраструктурата, конкурентните разходи за правене на бизнес.

Чуждестранният инвеститор може да намери в България пълен набор от услуги – анализ, проектиране, архитектура, внедряване, контрол, поддръжка и обслужване, класически и цифров маркетинг, консултации, продажби с фокус върху специално качество и добавена стойност на базата на специфични познания в областта.

В българския софтуерен сектор вече са инвестирали повече от 50 западноевропейски и американски компании, намерили свои партньори и/или дъщерни дружества, включително SAP-Labs, Software AG, Nemetschek AG, DocuWare AG, Bosch, VMWare, CSC, DXC Technology, Visteon (бивш Johnson Controls), Experian, HP, Infragistics, Seeburger GmbH и много други.

Около 100 000 души са ангажирани в българския ИТ сектор, от които около 60 000 са заети в центрове за аутскоринг от 1-во ниво (BPO, ITO, Call центрове, центрове за техническа поддръжка и др.) и около 35 000 като професионални софтуерни инженери.

Около 2 000 студенти завършват годишно ИТ и свързани с ИТ специалности в България и още 1 000 в Западна Европа (основно Германия) и САЩ. Работи се в тясно сътрудничество с българското правителство за установяване на работната процедура за Сините карти на ЕС и за настаняване на хиляди специалисти от Западните Балкани и бившите съветски страни.

Обхватът на заплатите е поне 3 пъти по-висок средно за България.

Имаме най-ниското данъчно облагане в ЕС – плоски 10% данъци, както за личните доходи, така и за корпоративната печалба, най-доброто съотношение цена/качество за всички комуникационни линии – глас, данни, добре развит пазар на офис недвижими имоти с конкурентни цени, специален Закон за насърчаване на инвестициите, ToDo часова зона GMT +2:00 – 1 час разлика с Германия, 10+ полета на ден от големите германски летища (Франкфурт, Мюнхен, Дюселдорф, Кьолн, Берлин) с продължителност максимум 2 часа. Правната рамка е напълно синхронизирана с директивите на ЕС, включително защитата на правата на интелектуална собственост.

*Източник БАСКОМ:* [https://www.basscom.org/RapidASPEditor/MyUploadDocs/BG\_ICT&BASSCOM\_Indonesia\_112021.pdf](https://www.basscom.org/RapidASPEditor/MyUploadDocs/BG_ICT%26BASSCOM_Indonesia_112021.pdf)

# Политическа програма на ЕС до 2030 г. „Път към цифровото десетилетие“

Намираме се в периода на работа по Предложението за Решение на ЕП и на Съвета за създаване на **Политическа програма на ЕС до 2030 г. „Път към цифровото десетилетие**“, чрез което се въвежда стабилна рамка за управление въз основа на годишен механизъм за сътрудничество за постигане на целите в областта на цифровите умения, цифровите инфраструктури, цифровизацията на предприятията и обществените услуги. Програмата цели и формулирането и осъществяването на мащабни многонационални цифрови проекти, наблюдение за спазване на цифровите принципи, наблюдение на инфраструктурата и критично важни празноти в капацитета, изграждане на консенсус и др.

Формулирани са четирите основни направления и определени конкретни цели, чието колективно постигане от държавите членки ще доведе до изпълнението на десетгодишния план за изграждане на цифрова Европа до 2030 г. ЕК и държавите членки ще определят траектории от междинни цели на ниво ЕС и на национално ниво за постигане на целите в периода до 2030 г.

Цифровият преход и внедряването на иновативни технологии са решаващи елементи на устойчивия растеж, а добрата цифровата инфраструктура и високоскоростната свързаност предоставят нови възможности за подобряване на социално-икономическото състояние. Поради това приветстваме усилията на Европа за предоставяне на повече възможности за предприятията и гражданите в едно ориентирано към човека, устойчиво и изпълнено с по-голям просперитет цифрово бъдеще, изразени в Съобщението на ЕК „Цифров компас до 2030 г.: Европейският път за цифровото десетилетие“ и предложението за Решение за създаване на Политическа програма до 2030 г „Път към цифровото десетилетие“ (Програма за цифрова политика).

Политическата програма въвежда нова рамка за управление, тясно сътрудничество и ефективна координация между ЕК и държавите членки. Този стратегически модел е от изключителна важност за създаване на подходящи връзки между държавите членки на политическо и експертно ниво за успешното изпълнение на многонационалните проекти и подпомагане на гражданите и бизнеса.

Активният обмен на информация и добри практики между ДЧ ще даде тласък на развитието на цифровите инфраструктури, цифровата трансформация на бизнеса, цифровите услуги и умения на ниво Европейски съюз. Особено важна е ролята на ЕК, която следва да подкрепя усилията като отчита националните специфики.

Българската страна приветства възможността за отворен диалог с Европейската комисия (ЕК) и заинтересованите страни, а и по-тясното сътрудничество между държавите членки и обмяната на опит, което е стимул за постигане на цифровите цели. В процеса на преговори по досието следва да се избягва създаването на излишна административна тежест, дублиращи се структури или задачи, като следва да се отчита и реалността относно ресурсите, социално-икономически, географски, демографски и др. различия.

Оценяваме високо гъвкавостта, която предложената Програма за цифрова политика дава на държавите членки за постигане на целите, заложени в Цифровия компас на ЕС, както и това, че тези цели са свързани с конкретни области, където напредъкът следва да се извърши колективно в рамките на ЕС. От важно значение е, че Комисията отчита разликите между потенциала на отделните държави членки да допринесат за изпълнението на цифровите цели като цяло, което ще залегне и в планираните национални траектории по смисъла на предложението. Българската страна счита, че аспектите, свързани с националната специфика може да се подсилят допълнително в Решението, а не само в съображения, като по този начин различните фактори и особености в отделните страни ще окажат пряко влияние върху графиката на изпълнението. В този смисъл, от съществено значение са ключовите индикатори за изпълнение на цифровите цели, които се залагат в предвидените актове за изпълнение и средствата за тяхното постигане да са реалистични. Главна цел на тази инициатива следва да е преодоляването на фрагментацията, а не нейното задълбочаване, като се има предвид, че по повод вече зададените цифрови цели, стартовата позиция на отделните ДЧ не е една и съща, и ако за едни страни целите не са достатъчно амбициозни, за други може да се окажат непостижими. В тази връзка, намираме за необходимо финансовото обезпечаване на политиките, мерките и действията на национално ниво да е сред задължителните критерии, а не сред възможните, както ЕК предлага в своето законодателно предложение.

Важни стъпки на национално ниво са осигуряване на сигурна и ефективна цифрова свързаност на достъпна цена, предлагане на по-голям брой цифрови публични услуги и стимулиране на населението и бизнеса за използване им. За постигането на тези цели е необходимо да се гарантира наличието на гъвкави финансови механизми за финансиране на изграждането на критична, сигурна, безопасна и надеждна публична инфраструктура (включително и международна) като предпоставка за осигуряване на високо качество на живот и нови възможности за икономическо и социално развитие.

България счита, че системата за мониторинг, предложена за целите на цифровия компас трябва да бъде в синхрон с Индекса за навлизането на цифровите технологии в икономиката и обществото (DESI). Подкрепяме идеята за тази цел част от измеренията и показателите на DESI да бъдат приведени в съответствие с целите, определени в Решението. Относно мониторинга чрез DESI за някои държави членки е по-добре да се оценява и сравнява качеството на свързаността в дадени райони, а не само покритието. Същевременно подчертаваме необходимостта от гъвкави целеви индикатори в бъдещите актове за изпълнение по чл. 5, като се преследват възможно най-големи цели според националните специфики, а не толкова количествени, които могат да бъдат покрити изцяло само от големите държави и тогава ролята на по-малките се губи. Не случайно в други актове на ЕС вече се въвеждат изисквания и за качеството на услугите, тъй като поради недостатъчния капацитет на мрежите в много държави се влошава качеството на услугата, за да се приоритизират местните потребители.

Подкрепяме идеята до 2026 г. ЕК да преразгледа целите, за да отчете промените в технологичното, икономическото и общественото развитие.

Българската страна участва активно в преговорния процес по предложението на ЕК, за да се договорят балансирани и ориентирани към практическото изпълнение текстове. Ще се включи конструктивно в обсъжданията с останалите държави членки относно сроковете за изпълнение на ангажиментите, като в момента ЕК е предвидила пет месеца преди публикуването на доклада за състоянието на цифровото десетилетие държавите членки да представят на Комисията национални стратегически пътни карти за цифровото десетилетие, в които да се очертаят основните съществуващи и планирани политики, мерки и действия за постигане на целите и задачите на цифровото десетилетие; прогнозни национални траектории въз основа на насоките, предоставени от ЕК в тясно сътрудничество с държавите членки; график за изпълнението на планираните политики, мерки и действия, включително оценка на това кога се очаква тези политики и мерки да окажат въздействие по отношение на постигането на целите; общ преглед на инвестициите, необходими за постигане на целите, задачите и приноса, определени в националните пътни карти, както и обща оценка на източниците на тези инвестиции. Подобна инициатива ще създаде структуриран подход за постигане на общоевропейските цели, но следва да се минимизират административните усилия като се използват максимално вече съществуващите на ниво ЕС и на национално ниво политики и инструменти.

Относно цифровите принципи, България счита, че те трябва да се базират на основните права на човека, които следва да се зачитат онлайн така, както и офлайн. Основният им фокус следва да бъде насърчаване на достъпа до отворени и сигурни цифрови технологии и прилагане на подход с много заинтересовани страни, в който е включено гражданското общество. Публичните услуги трябва да бъдат стабилни, устойчиви и достъпни за всички граждани. Целите за цифровата трансформацията на Европа ще трябва да бъдат подкрепени от усилия за изграждане на информационна и киберсигурност.

Приемаме предложението на ЕК за ускоряване и улесняване на стартирането на многонационални, широкомащабни проекти, които нито една държава членка не би могла да разработи самостоятелно, с оглед постигнане на целите и задачите в областта на цифровите технологии. Многонационалните проекти ще позволят на държавите членки да работят заедно и да обединят ресурсите си за изграждане на цифров капацитет в области, които са от основно значение за укрепване на цифровия суверенитет на Европа и за нейното възстановяване, но следва да са ясни условията и правилата за тяхната реализация.

Намираме за резонна възможността за съчетаване на инвестиците от ЕС, включително от Механизма за възстановяване и устойчивост, от държавите членки и от частния сектор; възможностите за преодоляване на пропуски в критичния капацитет на ЕС; подпомагане развитието на един взаимносвързан, оперативно съвместим и сигурен цифров единен пазар.

Подкрепяме първоначално изготвения списък от Комисията с многонационални проекти, който включва различни области на инвестиции, като инфраструктура за данни, процесори с ниска консумация на енергия, [5G комуникации](https://digital-strategy.ec.europa.eu/en/policies/5g), [високопроизводителни изчислителни технологии](https://digital-strategy.ec.europa.eu/en/policies/high-performance-computing), сигурна квантова комуникация, [публична администрация](https://digital-strategy.ec.europa.eu/en/policies/digital-public-services), [блокчейн](https://digital-strategy.ec.europa.eu/en/policies/blockchain-strategy), [центрове за цифрови иновации](https://digital-strategy.ec.europa.eu/en/activities/edihs) и [цифрови умения](https://digital-strategy.ec.europa.eu/en/policies/digital-skills).

Намираме за резонно ЕК чрез годишнен „Доклад за състоянието на цифровото десетилетие“ да представя необходимата информация за напредъка в процеса на цифрова трансформация на Европа като се посочват препоръки по отношение на политиките, мерките и действията.

България подкрепя идеята за създаване на нова структура - консорциум за европейска цифрова инфраструктура, която ще позволи разработване и изпълнение на многонационални проекти. Считаме, че начинът на създаване и функциониране на консорциумите следва да гарантира гъвкавост и равнопоставеност във финансов и юридически аспект.

Изпълнението на предвидените в документа конкретни стъпки ще доведе до насърчаване на развитието, използването и внедряването на вътрешния пазар на цифрови технологии, при високо ниво на защита на обществените интереси, като здраве и безопасност и защитата на основните права, признати и защитени от правото на Съюза, което е важна стъпка към изграждането на единен пазар в ЕС и неговото правилно функциониране. Тези стъпки ще спомогнат за изграждането на доверие и формулирането на устойчиви политики за активно взаимодействие между администрацията, бизнеса и гражданите при гарантирано спазване на правилата на ЕС, включително тези за защита на основните човешки права и правата на потребителите. Това ще допринесе и за ускоряване на цифровата трансформация на икономическите и обществените сектори и извличане на максимални ползи от цифровия преход като по-добри възможности за стопанска дейност и висококачествени публични услуги.

|  |
| --- |
| *Параметри на Курса към цифровото десетилетие/Цифровия компас на десетилетието до 2030г.:* |
| **Умения** |
| ИКТ специалисти: 20 млн.+ конвергенция на половете |
| Базови цифрови умения: мин. 80% от населението |
| **Инфраструктура**  |
| Свързаност**:** гигабит за всеки; 5G навсякъде |
| Авангардни полупроводници: удвояване дела на ЕС в глобалната продукция; |
| Данни - периферия и облак:10 000 климатично неутрални с висока степен на сигурност периферни възли  |
| Изчисления: първи компютър с квантово ускоряване |
| **Бизнес** |
| Навлизане на технологиите: 75% от ЕС компаниите да използват облак, ИИ, големи данни; |
| Иноватори: растеж и финансиране за удвояване на ЕС еднорози; |
| Изоставащи: повече от 90% от европейските МСП да достигнат поне базово ниво на цифров интензитет |
| **Обществени услуги**  |
| Ключови обществени услуги:100% онлайн |
| Е-здравеопазване: 100% наличие на медицински досиета |
| Цифрова идентичност:80% граждани използващи цифрова идентичност |
|  |
| **Цели по области** |
| УМЕНИЯ В ОБЛАСТТА НА ЦИФРОВИТЕ ТЕХНОЛОГИИ |
| Възрастни с основни цифрови умения: сега 56%, цел 80% |
| Наети специалисти по ИКТ: сега 8,4 млн., цел 20 млн. |
| ЦИФРОВИ ИНФРАСТРУКТУРИ |
| Покритие от гигабитови мрежи: сега 59 %, цел 100% от домакинствата |
| Покритие на 5G мрежа: сега 14%, цел 100% от населените места |
| Производство в ЕС на полупроводници, вкл. процесори: сега10 %, цел > 21 % от световното производство в стойностно изражение |
| В ЕС има 10 000 периферни възела, осигуряващи по-добра, сигурна и устойчива обработка на данни. |
| До 2025 г. първият компютър на ЕС с квантово ускоряване ще проправи пътя за най-модерни квантови решения |
| ЦИФРОВА ТРАНСФОРМАЦИЯ НА ПРЕДПРИЯТИЯТА |
| Предприятия, които използват: |
| Изчислителни услуги „в облак“: сега 26 %, цел 75% |
| Големи информационни масиви: сега 14 %, цел 75 % |
| Изкуствен интелект: сега 25 %, цел75 % |
| МСП с поне базово равнище на цифров интензитет: сега 60%, цел >90% |
| Съществуват сега 122, цел е удвояване на стартиращите предприятия „еднорози“ в Европа |
| ЦИФРОВИЗАЦИЯ НА ОБЩЕСТВЕНИТЕ УСЛУГИ |
| Онлайн достъп до ключови обществени услуги (свързани с професионалното развитие, образованието, семейството, обичайната стопанска дейност, свободното движение) |
| Сега 75/100 граждани; 84/100 предприятия, цел всички граждани и предприятия; |
| цел 100% от европейците с достъп до цифрови здравни досиета и |
|  80% от ползвателите да са с цифрова идентификация |

# Приложения

* Приложение 1: Методика на DESI
* Приложение 2: Данни на НСИ за 2021г.
* Приложение 3: ИКТ секторът и НИРД на ЕС
* Приложение 4: Иновации в България 2021